Lluïsa Cunillé. Entre els seus darrers treballs destaquen Islàndia (TNC, 2017), El carrer Franklin (TNC, 2015), Geografia (TNC, 2014, dins l’espectacle Fronteres), Aquel aire infinito (Sala Beckett, 2013), El bordell (Teatre Lliure, 2008) o Après moi, le déluge (Teatre Lliure, 2007). 
Ha signat la dramatúrgia de molts espectacles dirigits per Xavier Albertí, com El professor Bernhardi, Ricard III, PPP, Assajant Pitarra o El pes de la palla, i també ha escrit amb Paco Zarzoso nombrosos textos a quatre mans, com Patos salvajes, El alma se serena o Saló Primavera.
Ha guanyat el Premio Nacional de Literatura Dramática (2009), el Premi Nacional de Teatre (2007) i el Premi Ciutat de Barcelona (2004). És cofundadora de la Companyia Hongaresa de Teatre i de la companyia La reina de la nit. 
Teatre reunit 2007/2017. Les quinze peces que aplega aquest volum són una mostra molt representativa del que ha estat l’escriptura de Lluïsa Cunillé durant els últims deu anys, amb una voluntat cada cop més explícita de reflexió crítica sobre les obscuritats de la nostra societat i una mirada de gran lucidesa sobre l’actualitat més candent.